મોડી રાત થઈ ગઈ છે અને હવે આપણે ઘરે કઈ રીતે જઈશું ? કંગનાએ સંધ્યાને કહ્યું. સંધ્યા બોલી, વેઇટ હું વિજયને ફોન કરું. સંધ્યાએ વિજયને ફોન કર્યો અને પંદર મિનિટ બાદ વિજય આવ્યો. વિજયે કહ્યું, સંધ્યા તને ખબર નથી પડતી ! રાતના સાડા બાર વાગ્યા અને તું અને તારી ફ્રેન્ડ અહીંયા શું કરો છો ! કંગનાએ કહ્યું, વિજયભાઈ એમાં સંધ્યાનો વાંક નથી, કૉલેજમાં પ્રોગ્રામ હતો એટલે હું સંધ્યાને લઈને આવી હતી. વિજયે કહ્યું, જો કંગના એમાં વાંક કોનો એ મહત્વનું નથી, પણ તમારે રાત્રે એકલા ન ફરવું જોઈએ ! ચલો કારમાં બેસો. સંધ્યા અને કંગના કારમાં બેઠા. કંગનાએ કહ્યું, વિજયભાઈ તમે મને સંધ્યાના ઘરે ઉતારી દેજો એટલે હું ત્યાંથી જતી રહીશ ! વિજયે કહ્યું, તું શેમાં જઈશ ? કંગનાએ કહ્યું, ઓટોમાં જતી રહીશ. વિજયે કહ્યું, ગાંડી છે કે શું ? પહેલા હું તને તારા ઘરે ઉતારીશ અને પછી હું સંધ્યાને મુકવા જઈશ. કંગનાએ કહ્યું, સારું. વિજયે કહ્યું, કંગના હું તને મારી નાની બહેન જેવી માનું છું એટલે તારી સામે બોલું છું. કંગનાએ કહ્યું, હા વિજયભાઈ…. સંધ્યા બોલી, કંગના કાલે સવારે કૉલેજ તો આવીશ ને ? કંગનાએ કહ્યું, હા આવીશ જ ને ! કંગનાનું ઘર આવ્યું અને કંગના ઉતરી ગઈ અને ત્યારબાદ વિજય સંધ્યાને મુકવા તેના ઘર તરફ ગયો. સંધ્યાનું ઘર પણ આવી ગયું અને તેના ઘરની બહાર કાર ઉભી રાખીને વિજયે કહ્યું, જો સંધ્યા, હું તને પ્રેમ કરું છું તો તારી ચિંતા તો થાય જ ને ! તું સમજે છે ને ? સંધ્યાએ હકારમાં જવાબ આપ્યો અને વિજયને બાથ ભરી લીધી. સંધ્યા તેના ઘરમાં ગઈ અને વિજય પણ પોતાના ઘર તરફ ગયો. સવારે સંધ્યા કૉલેજ જવા માટે તૈયાર થઈ ગઈ અને નીચે આવીને અને ટી.વી ચાલુ કરીને જોયું તો બધી જ ન્યુઝ ચેનલ પર એક જ ન્યુઝ હતાં, “એમ.જી રોડ પર એક કૉલેજની છોકરી સાથે રેપ થયો !” સંધ્યા ફટાફટ ટી.વી બંધ કરીને કૉલેજ ગઈ અને ત્યાં બધા જ રેપ વિશે વાતો કરતાં હતાં. વિજય આવ્યો અને સંધ્યાને કહ્યું, કોઈ ફર્સ્ટ યરની છોકરી હતી અને પાંચ-છ લોકો દારૂ પી ને એ છોકરી પર તૂટી પડ્યા ! સંધ્યાના મોં માંથી એ રેપીસ્ટ માટે ગાળો નીકળી ગઈ ! સંધ્યાએ કહ્યું, હવે તો આપણે કંઈક કરવું જ પડશે ! વિજયે કહ્યું, હવે આપણે આમાં શું કરી શકીએ ? સંધ્યાએ કહ્યું, આપણે આ બધા લોકોને બતાવું જ પડશે કે છોકરીઓ કમજોર નથી અને છોકરી પર રેપ કરવો એ કાયરતાનું નિશાન છે ! વિજયે કહ્યું, બોલ સંધ્યા શું કરવું છે ? હું અને મારું આખું ગ્રુપ રેડી છે ! સંધ્યાએ કહ્યું, બધા જ છોકરાઓને ભેગા કરવા પડશે. વિજયે કહ્યું, આપણો ટાઉનહોલ છે ને, એમાં બધાને બોલાવી લઈએ ? સંધ્યાએ કહ્યું, હા, પણ મોટાભાગે છોકરીઓ જ હોવી જોઈએ. સંધ્યા, વિજય અને કંગના ભેગા મળીને બધા જ વિદ્યાર્થીઓને ફોન કરવા લાગ્યા અને બે દિવસ પછી ટાઉનહોલમાં આવવા કહ્યું. કંગનાએ બધી જ છોકરીઓને કહ્યું અને સંધ્યા પ્રોગ્રામનું આયોજન કરવામાં લાગી ગઈ. રાત્રે આઠ વાગ્યે પ્રોગ્રામનું આયોજન કર્યું અને વિજય શહેરના પોલીસ કમિશનરને સિક્યોરિટી માટે લેટર પણ આપી આવ્યો. કંગનાએ કહ્યું, વિજયભાઈ, મારી કેટલીક ફ્રેન્ડ છે જે કોલેજ નથી કરતી અને એમને પ્રોગ્રામમાં આવવું છે, તો હું એમને શું કહું ? વિજયે કહ્યું, જેટલી પણ છોકરીઓ આવવા માંગતી હોય એમને બધાને બોલાવી લેજે ! કંગનાએ એની ફ્રેન્ડ્સને કહ્યું અને વાયા… વાયા….આ સમાચાર આખા શહેરમાં ફેલાઈ ગયા. સંધ્યાના પપ્પા પણ આ સમાચારથી ખુશ થઈ ગયા અને કહ્યું, બેટા સંધ્યા, મને તારા પર ગર્વ છે ! સંધ્યાએ વિજય, કંગના, રવિ અને ભાર્ગવને ફોન કર્યો અને મિટિંગ માટે બધાને સંધ્યાના ઘરે બોલાવ્યા !